FC Barcelona Lassa – Club Patí Vic: Empat de caràcter... I campions! (4-4) - FC Barcelona
HomeSeccionsHoquei PatinsPrimer EquipNotíciesFC Barcelona Lassa – Club Patí Vic: Empat de caràcter... I campions! (4-4)
FC Barcelona Lassa – Club Patí Vic: Empat de caràcter... I campions! (4-4)
PAU CAMPAÑA - 07/05/2016 | 00:00
Els blaugranes salven tres gols en contra i aprofiten la derrota del Liceo a Igualada per celebrar el seu 27è títol de l’OK Lliga
L'equip al complet celebra el títol de l'OK Lliga / VÍCTOR SALGADO - FCB
El FC Barcelona Lassa d’hoquei patins ha celebrat aquest dissabte el seu 27è títol de l’OK Lliga -el tercer consecutiu- amb suspens. I és que els blaugranes han empatat el seu partit contra el Club Patí Vic al Palau Blaugrana i han hagut d’esperar el final del partit del Liceo, que ha caigut a Igualada. Aquesta combinació de resultats ha acabat donant el títol als homes de Ricard Muñoz. En el seu duel, el Barça Lassa ha demostrat el caràcter competitiu, i ha igualat el matx després de tenir tres gols en contra per acabar empatant a quatre.
El Club Patí Vic ha demostrat des de l’inici que no oferiria cap facilitat al Palau, i Burgaya ha avançat el conjunt visitant al minut 7. El Barça Lassa, quan s’ha vist per sota en el marcador, s’ha llançat a l’atac, i Pablo Álvarez ha tingut la millor ocasió amb un xut al travesser en una falta directa. Els blaugranes han buscat amb insistència el gol de l’empat, però la falta de punteria i l’efectivitat del porter Carles Grau sota els pals ho han evitat.
El desavantatge al descans era mínim, però l’inici del segon temps ha portat la pitjor notícia possible. I és que Bancells, de falta directa, ha marcat el 0-2 per al conjunt vigatà. Grau continuava salvant tots els intents del Barça Lassa i, a més, els àrbitres han anul·lat un gol a Barroso. La intensitat ha anat a més i el partit s’ha escalfat sobre el parquet. El Vic ha estavellat un xut al pal, i Lucas ha desaprofitat una falta directa per retallar distàncies. L’error ha arribat just abans del 0-3 del Vic, obra de Bancells amb un llançament de penal.
Emoció fins més enllà del final
El desavantatge del Barça ha durat poc, ja que Panadero ha retallat diferències ben aviat amb un altre penal. El mateix jugador, uns segons després, s’ha topat amb el pal, però s’ha refet assistint Gual en el 2-3. Quedava partit per endavant, i les opcions estaven ben presents. Sergi Fernández ha posat el seu gra de sorra sota pals, però no ha pogut evitar el 2-4, obra de Ferran Font amb un llançament de falta directa.
Per assegurar el títol calia guanyar. Als últims minuts ha aparegut la màgia de Lucas Ordoñez, que, amb dos grans gols, ha aconseguit, com a mínim, igualar el matx amb el 4-4. Amb la botzina final, l’emoció s’ha traslladat al pavelló de Les Comes, on el Liceo estava perdent contra l’Igualada. Uns minuts després s’ha confirmat la derrota del conjunt gallec per 4-2 i el títol de l’OK Lliga ha arribat al Palau Blaugrana.
[HIGHLIGHTS] HOQUEI PATINS (OK Liga): FC... by fcbarcelona
FCB Lassa: Sergi Fernández, Marc Gual, M. Pascual, Panadero, Pablo Álvarez -cinc inicial-, Lucas O., Xavi Costa, Barroso.
CP Vic: Carles Grau, Mia Ordeig, Bancells, Burgaya, Cristian R. -cinc inicial-, Presas, Ferran Font, Casas.
Gols: 0-1 Burgaya, min 7; 0-2 Bancells, min 27; 0-2 Bancells, min 36; 1-3 Panadero, min 37; 2-3 Gual, min 39; 2-4 Ferran Font, min 43; 3-4 Lucas O., min 43; 4-4 Lucas O., min 50.
Àrbitres: Sandoval Santos i Mayor Olivan.
Observacions: Partit de la 27a jornada de l'OK Lliga, disputat al Palau Blaugrana davant de 1.848 espectadors.
Viatge a deu Lligues Europees amb ‘El Pop’ i Pana
"Arribar a una Final Four té un gust molt bonic"